Document ID: /roh_data/filtered/fineweb-2-filterrobots_roh.jsonl.gz/69749

Sogn Willibald 1908
Tujetsch
Il bien renome, che la societad da giuvens da Tujetsch gudeva gia sco acturs teatrants, ha ella la dumengia vargada, entras sia emprema producziun digl attractiv ed edificont drama S. Willibald, danovamein manteniu ed ei la gronda frequenza da aspectaturs da lunsch e datier stada beinmeritada. Il giuven regissur Gion Antoni Monn ha mussau danovamein, ch’el hagi sia truppa d’acturs e cantadurs bein entamaun e dat a quels schon tras siu agen giug instrucziun exemplara. Abstrahau d’entgins forsa stagn liungs monologs porscha il drama sez bia variaziun ed acziun, sepresentan gie als spaniai aspectaturs cuntinuadamein novs maletgs e contrats: laders e sogns, morders ed aunghels, capitanis e bandits e conts en vestgiu da pelegrin etc. Da custeivel humor ei la scena, nua che Leo, il meisteril capitani dils morders, vestgius da pelegrin, vegn cun suspect vigilaus ina notg ora sper la pegna en l’ustria da dormulents fumegls e profunda impressiun leventa igl act final, nua ch’il pauper pelegrin S. Willibald en bara vegn renconuschius da siu frar sco cont Conradin.
Sonda e dumengia proxima han amaturs d’in bi giug danovamein caschun da mirar las producziuns el hotel dalla Cruna a Sedrun ed ei vala pilver la peina.